**ПРОЕКТ ЗА ИЗМЕНЕНИЕ И ДОПЪЛНЕНИЕ – 19.03.2024 г.**

**Наредба № 21 за организацията на автомобилното и пешеходно движение на територията на Община Левски**

**ГЛАВА І**

**Общи положения**

Чл. 1. /1/ Тази наредба урежда специфичните правила, ограничения и забрани, свързани с организацията на автомобилното и пешеходно движение на територията на Община Левски.

/2/ С цел създаване на условия за оптимална организация на автомобилното и пешеходно движение в гр. Левски се изготвя „Генерален план за организация на движението в гр. Левски” /ГПОД/

/3/ Етапното изпълнение на предвидените мероприятия от Генерален план за организация на движението /ГПОД/ - гр. Левски и тяхното актуализиране се възлага на Кмета на Община Левски.

Чл. 2. /1/ Забрани за обществено ползване на улици, площади, пътища или участъци от тях от пътни превозни средства, както и създаването на пешеходни и велосипедни зони се въвеждат с решение на Общински съвет Левски.

/2/ Временни забрани за обществено ползване на улици, площади, пътища или участъци от тях от пътни превозни средства се въвеждат със заповед на кмета при:

1. извършване на ремонти - за срок до 6 / шест / месеца;

2. природни бедствия и аварии;

3. за организиране на търговия на открито- за срок до 24 часа, на точно определени места и с точно определени граници и срок;

4. масови спортни или културни прояви – за срок до 3 /три / дни.

/3/ Забрани по предходната алинея се въвеждат с решение на Общински съвет Левски, в случай че срокът им е по - дълъг от предвидения.

/4/ Лицата, организатори по ал. 2, т. 3 и т. 4 подават молба до кмета не по - късно от 10 /десет/ дни преди нейното провеждане;

/5/ Организаторите на проявите по ал. 2 т. 3 заплащат за предоставената им услуга да ползват временно публична общинска собственост. Цената се определя съобразно Наредбата за определяне и администриране на местните такси и цени на услугите;

/6/ Всички места за паркиране, попадащи в зоната на забраните по ал. 2, се закриват до изтичане срока на забраната;

/7/ Забраните по ал. 1 и ал. 2 се сигнализират по съответния ред.

**ГЛАВА ІІ**

**Движение на пътни превозни средства**

**Раздел 1**

**Организиране и регулиране на движението по улиците**

Чл. 3. /1/ За организиране и регулиране на движението по улиците се използват самостоятелно или съчетани помежду си хоризонтална маркировка, вертикална сигнализация, светофарни уредби и други средства за регулиране и сигнализиране.

/2/ Максималната разрешена скорост за движение по улиците на населените места на територията на Община Левски е 50 км. ч., което се сигнализира с пътни знаци ,,Начало на населеното място " и ,,Край на населеното място".

Чл. 4. /1/ При необходимост от строително - монтажни работи по улиците или по прилежащите на тях недвижими имоти, лицата които ще ги извършват подават молба до кмета на Община Левски. Към молбата се прилагат проект за временна организация на движението, както и график за съответния вид работа. Максималният срок за съгласуване е до 1 месец от подаване на молбата.

/2/ Когато проектите предвиждат извършването на работи по улиците, по които се движат пътни превозни средства за обществен превоз на пътници по редовните линии, кмета или оторизиран негов представител уведомяват писмено ръководствата на дружествата извършващи превоза за промените.

/3/ След приключване на обема от работа лицата по ал.1 почистват и възстановяват за своя сметка: подземна инфраструктура, улици, пътни съоръжения и принадлежности в обхвата на обекта.

Чл. 5. Лицата, извършващи работа по чл. 4 ал. 1, след одобряване на проектите, поставят съответната сигнализация за създадената временна организация на движението, осигуряваща безопасността на движение на пешеходците и пътни превозни средства и поддържат в изправност сигнализацията през целия период на работа, а след приключване на работа са длъжни своевременно да я премахнат и възстановят постоянната съществуваща сигнализация.

Чл. 6. /1/ При възникване на авария на подземни мрежи и съоръжения, експлоатационното дружество собственик или ползвател на съоръженията е длъжно преди започване на работа по отстраняване на аварията да вземе всички необходими мерки за обезопасяване на движението на пешеходците и пътни превозни средства, съгласно нормативните изисквания, както и незабавно да уведоми Кмета на общината и средствата за масово осведомяване.

/2/ След приключване на работата по отстраняване на аварията по ал.1 експлоатационното дружество е длъжно за своя сметка в тридневен срок да възстанови и почисти улиците и засегнатите пътни съоръжения и принадлежности в обхвата на обекта.

Чл. 7. /1/ За извършване на строително-ремонтни работи по прилежащите на улиците имоти с проекта за временна организация на движението може да се предвиди заемането на част или целия тротоар. В този случай в проекта задължително се предвижда осигуряването на пешеходен тунел или лента за движението на пешеходци, обезопасени срещу падащи предмети с ширина най -

малко 2 /два/ метра.

/2/ В проектите за временна организация на движението задължително се посочва размера на заеманата площ от пътното платно и / или тротоара, както и срока на извършване на работите.

Чл. 8. В случаите по чл. 7 лицата извършващи строително-монтажни работи заплащат такса, съгласно Наредбата за определянето и администриране на местните такси и цени на услугите на територията на Община Левски.

Чл. 9. За намаляване на скоростта на МПС по пътните платна се допуска използването на стандартни напречни неравности.

Чл.10. /1/ За предотвратяване на неправилно пресичане на улиците от пешеходци, за ограничаване на достъпа на пътни превозни средства до пешеходните пространства и за обезопасяване и насочване на пешеходното движение, върху тротоарите или разделителните ивици на улиците могат да се поставят предпазни ограждения, антипаркингови елементи или бетонови саксии.

/2/ Върху тротоари пред имоти, в които влизат и излизат пътни превозни средства се допуска поставянето на подвижни антипаркингови елементи, осигуряващи свободния достъп до имотите с пътни превозни средства.

Чл. 11. Община Левски поставя напречни неравности за снижаване на скоростта на пътни превозни средства, предпазни ограждения по списък на улиците, утвърден от Кмета на Общината.

Чл. 12. Забранява се:

1. Умишлено повреждане или отстраняване на пътни знаци, пътна маркировка, предпазни ограждения, светофарни уредби, съоръжения на уличното осветление и контактната мрежа, настилки на улиците, решетки на отводнителни шахти, напречни неравности, съоръжения по спирките.

2. Поставянето и преместването на съоръженията по предходната точка в нарушение на установения ред.

3. Маркирането на реклами върху платното за движение.

4. Извършването на търговска дейност върху платната за движение и върху прилежащите им зелени площи.

5. Поставянето на контейнери или кофи за смет и всякакви други предмети по платната за движение.

6. Оставянето на строителни, отоплителни, амбалажни и други материали по тротоарите за повече от 24 часа, а по уличните платна – за повече от 12 часа.

7. Оставянето на катастрофирали или спрени от движение МПС по уличните платна, тротоарите, паркингите и пешеходните зони за повече от 1 месец.

Чл.13. /1/ Забранява се разполагането на съоръжения за търговска дейност (в това число маси и столове пред търговските обекти, сергии, щандове, информационни табели, саксии и други подобни) върху тротоарите, ако заемат повече от половината от ширината им или ако не е осигурена ширина за свободно преминаване на пешеходците по тротоара – най-малко 1,5 м. откъм уличното платно.

/2/ Забраната по ал.1 не се отнася за пешеходните зони.

/3/ Забранява се поставянето върху тротоарите на всякакви предмети, затрудняващи движението на пешеходците, освен ако има специално разрешение за това от кмета на Общината.

Чл.14. /1/ Забранява се в град Левски местодомуването на автобуси, товарни автомобил.и, трактори, ремаркета, селскостопански и други специализирани самоходни машини в централната градска част, по всички зелени площи и по улиците: бул. „България”; ул. „Ал.Стамболийски”; ул. „П.Яворов”; ул. „Кр.Попов”; ул. „Кирил и Методий”; ул. „Малчика”; ул.„Опълченска”; ул. „Н.Вапцаров”; ул. „Цар Ив.Асен ІІ”; ул. „В.Априлов”; ул. „Елин Пелин” от ул. „Цар Иван Асен ІІ” до ул. „Ал.Стамболийски”; ул. „Цар Симеон” от ул. „Н.Вапцаров” до ул. „Патриарх Евтимий”; ул. „В.Левски” от ул. „Н.Вапцаров” до ул. „Ал.Стамболийски”; ул. „Хр.Ботев” от ул. „Н.Вапцаров” до ул.„Р.Даскалов”; ул. „Хр.Смирненски” от ул. „Л.Каравелов” до ул. „Патриарх Евтимий”; ул. „Л.Каравелов” от ул. „Н.Вапцаров” до ул. „Малчика”.

/2/ Забранява се местодомуването на автобуси, товарни автомобили, трактори, ремаркета, селскостопански и други специализирани самоходни машини по всички зелени площи и по централните улици на всички останали селища от общината.

**Раздел 2**

**Правила за движение на пешеходците**

Чл. 15. /1/ Пешеходците са длъжни да се движат по тротоара или банкета на пътното платно.

/2/ Пешеходците могат да се движат по платното за движение, противоположно на посоката на движение на пътни превозни средства, по възможност най - близо до лявата му граница:

а/ когато няма тротоар или банкет или е невъзможно да бъдат използвани;

б/ при пренасяне или тласкане на обемисти предмети , когато с това се затруднява движението на другите пешеходци.

/3/ Инвалидите, които се придвижват с инвалидна количка със скоростта на пешеходец, могат да се движат и по платното за движение, като се придържат възможно най - близо до дясната му граница.

/4/ Извън населените места, при липса на банкет или тротоар или при невъзможност те да бъдат използвани, лицата бутащи велосипед, мотопед или мотоциклет са длъжни да се движат по платното за движение, като се придържат най - близо до дясната му граница.

Чл. 16. /1/ При пресичане на платното за движение пешеходците са длъжни да преминават по пешеходните пътеки при спазване на следните правила:

а/ преди да навлязат на платното за движение, да се съобразят с разстоянията до приближаващите се пътни превозни средства и с тяхната скорост на движение;

б/ да не удължават ненужно пътя и времето за пресичане, както и да не спират без необходимост на платното за движение;

в/ да спазват светлинните сигнали;

г/ да не преминават през огражденията от парапети;

/2/ Извън населените места и по двулентовите двупосочни пътища в населените места, когато в близост до пешеходците няма пешеходна пътека, те могат да пресичат платното за движение извън определените за това места, като при това спазват правилата от чл. 16, ал. 1.

Чл. 17. На пешеходците е забранено:

/1/ да навлизат внезапно на платното за движение;

/2/ да пресичат платното за движение при ограничена видимост ;

/3/ да извършват търговия и услуги на платното за движение.

Чл. 18 /1/ Пешеходците изчакват пристигането на превозните средства от редовните линии за обществен превоз на пътници на тротоара .

/2/ При подаване на сигнал от МПС със специален режим на движение пешеходците са длъжни да освободят платното за движение. Пресичането се разрешава след преминаване на сигнализиращото МПС.

**Раздел 3**

**Движение на велосипедисти и пътни превозни средства с животинска тяга**

Чл.19. /1/ Движението на велосипедистите се извършва по специално предназначени ленти или алеи.

/2/ Забранява се движението на велосипеди, управлявани от деца до 14 годишна възраст по главната улична мрежа на град Левски и главните улици на селищата от Общината.

/3/ Когато няма специално предназначена за тях пътна лента или алея, водачите на мотопеди, велосипеди и други немоторни превозни средства може да използват за движение разположения отдясно по посоката на движението им пътен банкет, ако той е годен за това и ако това не пречи на другите участници в движението.

Чл.20. Пътни превозни средства с животинска тяга се допускат за движение по улиците, отворени за обществено ползване на територията на Община Левски, след като бъдат регистрирани.

Чл.21. /1/ Пътните превозни средства с животинска тяга се регистрират в Общинска администрация въз основа на заявление, подадено от собственика на пътното превозно средство с животинска тяга по образец.

/2/ При наличие на всички изисквания се извършва вписване в специален регистър за пътни превозни средства с животинска тяга. За извършените регистрации се издава талон по образец.

/3/ От двете страни на регистрираното пътно превозно средство с животинска тяга се поставят от собственика, дадени му от общината, две регистрационни табели по образец с номера на регистрацията.

/4/ За да участва в движението по пътищата всяко пътно превозно средство с животинска тяга, трябва да бъде боядисано в жълт цвят, да са поставени табели от двете страни (канати), два червени светлоотразители — отзад и един на челото на тягата и още - отзад в ляво светещо тяло, излъчващо бяла или жълта добре различаваща се светлина. Задължителна е престилката за животински отпадъци.

Чл.22. /1/ Всеки участник в движението по пътищата е длъжен с управляваното от него превозно средство с животинска тяга да не затруднява другите участници в движението, като се движи в дясно по посока на движението и може да ползва пътния банкет, ако той е годен за това.

/2/ Водачите на пътни превозни средства с животинска тяга са длъжни да държат под постоянен надзор животните в обхвата на пътя.

/3/ Забранява се предоставянето за управление на пътните превозни средства с животинска тяга на лица под 16-годишна възраст.

Чл.22а. Кметът на Общината определя със Заповед лицата, които изпълняват процедурата по регистрацията на пътните превозни средства с животинска тяга и поддържат общински регистър.

**Раздел 4**

**Ограничения на движението на пътни превозни средства**

Чл. 23. Забранява се :

1. Движението на пътни превозни средства върху тротоари, в паркове, градини, зелени площи, детски и спортни площадки и училища;

2. Движението на всякакви ППС по настилката на пешеходната зона в град Левски, освен в случаите на специално разрешение от кмета при провеждане на обществени мероприятия и при осигуряване безопасността на пешеходците. Зареждането на търговските обекти да става от най-близките прилежащи улици;

3. Движението на пътни превозни средства с животинска тяга, трактори и селскостопански машини в гр. Левски по бул. „България”, по ул.„Ал.Стамболийски” в участъка от ул. „Гоце Делчев” до ул. „Хр. Ботев” и по ул. „Кирил и Методий” в участъка от ул. „Крум Попов” до ул.„Райко Даскалов”;

Нов текст на т. 3:

:“чл. 23, т. 3- Поставя се знак „Забранено движението за ППС, теглени с животинска тяга, трактори и селскостопански машини по централните улици на град Левски - по бул. „България“, по ул. „Ал. Стамболийски“ в участъка от ул. „Гоце Делчев“ до ул. „Хр. Ботев“, и по ул. „Кирил и Методий“ в участъка от ул. „Крум Попов“ до ул. „Райко Даскалов“, както и в участъците от:

- ул. „Ал. Стамболийски“ до ул. „Н.Й. Вапцаров“ и цялата ул. „П.К. Яворов“,;

-от ж.к. „Дружба“ по ул. „Ал. Стамболийски“ и ул. „Крум Попов“ посока кръговото движение до ул. „Хр. Ботев“;

- от ул. „Ал. Стамболийски“(кафе 21) по ул. „Гоце Делчев“ до ул. „“Сергей Румянцев“;

- от ул. „Иван Вазов“(от пощата) до ул. „Васил Априлов“;

- от Пощата по ул. „Васил Левски“ до ул. „Н.Й. Вапцаров“;

- от ж.к. „Дружба“ по ул. „Хр. Смирненски“ до ул. „Патриарх Евтимий“;

- ул. „П. К. Яворов“ от Нотариус Кулев по ул. „Васил Левски“ до ул. „Патриарх Евтимий“;

- от ул. „Райко Даскалов“ по ул. „Хр. Ботев“ до ул. „Крум Попов“;

- цялата улица „Сергей Румянцев“.

4. Движението на пътни превозни средства с животинска тяга, необорудвани с подопашни престилки;

5. Движението на технически неизправни МПС, в това число и с неизправни шумозаглушители;

6. Движението на състезателни автомобили и мотоциклети във всички селища на общината, с изключение на предварително утвърдените от Кмета на Общината трасета;

7. Движението на верижни машини по асфалтовата настилка на пътищата в и извън населените места;

8. Движението на пътни превозни средства с кални колела;

9. Движението на пътни превозни средства с необезопасен или разпиляващ се товар;

10.Движението на велосипеди, мотоциклети и мотопеди по заснежени и заледени улици;

11.Движението на пътни превозни средства, превозващ строителни материали и отпадъци, оборски тор, смет и всякакъв вид отпадъци по маршрут, различен от този, който е определен в наредбата;

12. Движението на всички видове пътни превозни средства, включително такива с животинска тяга, товарни, пазарни и др. подобни колички, с които се транспортират смесени битови, строителни и всякакъв друг вид отпадъци без разрешение по чл. 35 от ЗУО.

**Раздел 5**

**Обществен превоз на пътници**

Чл. 24. Движението на автомобилите на масовия градски транспорт се организира в съответствие със Закона за автомобилния превоз.

Чл. 25. /1/ Спирането на пътни превозни средства за обществен превоз на пътници за качване и слизане на пътници е разрешено само на сигнализирани за тази цел спирки.

/2/ Движението на автобусите за обществен транспорт на пътници е разрешено само по транспортна схема, утвърдена от Общински съвет Левски.

/3/ Водачите на автобуси са длъжни да спират най - вдясно на платното за движение, така че да не затрудняват останалите участници в движението.

/4/ Фирмите, извършващи автобусен превоз да поддържат автобусите си в добър естетически и хигиенен вид, както и през зимния период да бъдат отоплени.

/5/ Забранява се пътуването в обществения транспорт на лица със замърсени дрехи, в явно нетрезво състояние, носещи обемисти предмети, които представляват опасност за други лица.

/6/ Забранява се използването на монтираните заслони на автобусните спирки за търговия, поставянето на рекламни материали, афиши и възпоменания.

**Раздел 6**

**Таксиметров превоз на пътници**

Чл.26./1/Таксиметровите автомобили изчакват клиенти на сигнализираните таксиметрови стоянки или на места, където липсва забрана за престой или паркиране.

/2/ Броя, местонахождението и сигнализирането на таксиметровите стоянки на територията на Община Левски се определя от Общински съвет Левски.

/3/ Определените по ал.1 стоянки могат да се ползват от всички превозвачи, получили разрешение за извършване на таксиметров превоз при заплащане на годишна такса определена от Общинския съвет на гр. Левски.

/4/ Фирмите, извършващи таксиметров транспорт да оборудват автомобилите си с отличителни знаци за дейността и да монтират касови апарати, автомобилите да имат добър естетически вид, хигиена, както и същите да бъдат отоплени през зимния сезон. Фирмите трябва да притежават съответните разрешителни по Наредба № 34/99 г. на МТС.

/5/ Общински съвет – Левски определя максимални цени за таксиметров превоз на пътници за един километър пробег по съответната тарифа, валидна за територията на община Левски. Цените се актуализират най-малко един път годишно.

**ГЛАВА ІІІ**

**ПАРКИРАНЕ**

**Раздел 1**

**Общи правила**

Чл.27. /1/ Паркирането на пътни превозни средства на територията на Община Левски се извършва на разрешените, определени и обозначени за това места.

/2/ Престоя и паркирането са забранени :

1. на място, където превозното средство създава опасност или е пречка за движението, или закрива от другите участници в движението пътен знак, или сигнал, както и до съдове за смет при което затруднява тяхното обслужване.

2. до престояващо или паркирано пътно превозно средство от страна на движението.

3. на мостове, стеснени участъци от пътя и в участъци с ограничена видимост.

4. на пешеходни пътеки или велосипедни ленти или алеи и на разстояние, по-малко от 5 метра от и след тях.

5. на кръстовища и на по - малко от 5 метра от и след тях.

6. на платното за движение, където разстоянието между пътни превозни средства и пътната маркировка е по - малко от 5 метра преди и след тях.

7. пред входовете на паркове, училища, кина, предприятия, както и на други места, където е възможно да влизат и излизат пътни преводни средства.

8. на платното за движение и на тротоара непосредствено пред входовете на жилищни сгради и гаражи, когато това затруднява достъпа до тях.

9. по тротоарите и озеленените площи.

10. на спирките на превозните средства от обществения транспорт.

11. на места, определени за инвалиди .

/3/ Забранява се:

1. нерегламентираното поставяне и /или разполагане върху улици и тротоари - общинска собственост на всякакви подвижни, неподвижни и други прегради, знаци, табели, съоръжения и други подобни;

2. ползването без заплащане на места за платено паркиране на пътни превозни средства;

3. паркирането на пътно превозно средство, което е катастрофирало по тротоари, улици, площади, озеленени площи и открити улични паркинги;

4. миенето, гресирането и ремонтирането на моторни и други превозни средства на уличните платна, площадите, паркове, детски и спортни площадки, вътрешно - квартални градини и др.;

/4/ зареждането на магазините и заведенията се извършва директно от превозните средства в помещенията и складовете без престояване на стоките по тротоарите и уличните платна в часовете 07.00 - 18.00 часа. По същия ред се извършва и извозването на свободния амбалаж;

Чл. 28. Забранява се паркирането на товарни автомобили с общо тегло над 4 т., на ремаркета с общо тегло над 2 т. и на автобуси с над 20 пътнически места по улиците, площадите, паркингите и други площи за обществено ползване, намиращи се в централната градска част на гр. Левски и по централните улици на селищата от общината;

Чл. 29. Изключение от забраните за престой и паркиране на неразрешени места се допуска:

1. За автомобилите, превозващи парични суми за финансовите институции;

2. За автомобилите със специален режим на движение;

3. За товарни автомобили и строителни машини, при извършване на разрешени от общинската администрация строителни работи;

4. За служебни автомобили на експлоатационните дружества, при отстраняване на аварии по подземни и надземни мрежи и съоръжения.

**Раздел 2**

**Режим на платено паркиране на пътни превозни средства - ,,Служебен абонамент”**

Чл.30. /1/ На улици, площади и паркинги - общинска собственост, на специално обозначени за това места, може да се въвежда режим на платено паркиране ,,Служебен абонамент”;

/2/ Редът и условията за определяне на местата с режим на платено паркиране ,,Служебен абонамент”, се утвърждава със заповед на Кмета на Община Левски;

/3/ Административни и обслужващи звена могат да ползват за служебни нужди безплатно места за паркиране, обозначени по съответния начин;

/4/ Редът и условията за използване на местата за служебни нужди се приемат от Общински съвет Левски по предложение на Кмета на Общината.

**Раздел 3**

**Издаване на карта за паркиране на хора с увреждания**

Чл.30а. /1/ На правоимащите лица от Община Левски може да се издаде Карта за паркиране на местата, определени за превозните средства, обслужващи хора с увреждания и използване на улеснения при паркиране;

/2/ Картата се издава от Кмета на Община Левски;

/3/ Правилата за издаване на тази карта се определят с Инструкция за изготвяне и издаване на карта за паркиране за хора с увреждания. /Приложение № 1/.

**ГЛАВА ІV**

**КОНТРОЛ И САНКЦИИ**

Чл. 31. /1/ Контролът по изпълнението на тази наредба се осъществява от:

1. Кмета на Община Левски и / или определени с негова писмена заповед длъжностни лица;

2. Началника на РУ на МВР - гр. Левски или оправомощени с негова писмена заповед лица;

/2/ Контролните органи по ал.1 могат да използват система за видео наблюдение и / или фотоснимки, доказващи нарушение по тази Наредба.

Чл.32. /1/ За установени нарушения по тази Наредба се налага глоба от 50 до 5 000 лева за физически лица, а за еднолични търговци и юридически лица – имуществена санкция от 100 до 50 000 лева, както и временно лишаване от правото да се упражнява определена професия или дейност при повторно нарушение.

/2/ Размерът на глобата и имуществената санкция се определя според тежестта на нарушението и степента на вина на нарушителя.

/3/При установени нарушения на чл. 23 т.12 от наредбата, средствата, които са използвани за извършването на нарушенията – животни, велосипеди, колички и др. пътни превозни средства, се изземват незабавно от контролните органи по чл. 31 от настоящата наредба.

Чл.33. /1/ Собственик или длъжностно лице, което нареди или съзнателно допусне негов подчинен да извърши нарушение по тази наредба се наказва с наказанието, предвидено за извършеното нарушение.

/2/ Собственикът или лицето, на което е предоставено пътното превозно средство, отговаря за извършеното с него нарушение. Собственикът се санкционира с наказанието, предвидено за извършеното нарушение, ако не посочи на кого е предоставил пътното превозно средство.

Чл.34. /1/ Актовете за установяване на нарушенията на тази наредба се съставят от длъжностните лица, определени от органите по чл. 31.

/2/ Редовно съставените актове по тази наредба имат доказателствена сила до доказване на противното.

/3/ Наказателните постановления се издават от кмета на Община Левски или оправомощен от него заместник-кмет на общината.

/4/ За неуредените в тази наредба случаи по съставянето на актове, издаването и обжалването на наказателните постановления и по изпълнението на наложените наказания се прилагат разпоредбите на Закона за административните нарушения и наказания.

Чл.35. /1/ За нарушенията на правилата за паркиране на извършителите се налагат предвидените в Закона за движението по пътищата санкции в размерите им, определени със същия закон.

/2/ При констатирани и / или установени нарушения на правилата за паркиране, за които няма изрично и конкретно определена санкция в Закона за движението по пътищата на лицата, извършили или допуснали нарушението, се налагат санкциите предвидени в настоящата наредба.

Чл.36. /1/ За явно маловажни случаи на административни нарушения, установени при извършването им, овластените за това органи налагат на място, срещу квитанция, глоба до размера, предвиден в съответния закон или указ, но не повече от 10 лева;

/2/За маловажни случаи на административни нарушения, установени при извършването им, когато това е предвидено в закон или указ, овластените контролни органи могат да налагат на местонарушението глоби в размер от 10 до 50 лева. За наложената глоба се издава фиш, който съдържа данни за самоличността на контролния орган и на нарушителя, мястото и времето на нарушението, нарушените разпоредби и размера на глобата. Фишът се подписва от контролния орган и от нарушителя, че е съгласен да плати глобата. На нарушителя се дава препис, за да може да заплати доброволно глобата.

/3/За маловажни случаи на административни нарушения, извършени от малолетни и непълнолетни лица, контролният орган изпраща съставените актове на местната комисия за борба срещу противообществените прояви на малолетните и непълнолетните (МКБППМН) за налагане на мерки от възпитателен характер;

/4/ Ако нарушителят оспори нарушението или откаже да плати глобата, за нарушението се съставя акт за административно нарушение, съгласно разпоредбите на тази глава;

Чл.37. Административно-наказателно отговорни по тази Наредба са и непълнолетните, които са навършили 16 години и са могли да разберат свойството и значението на извършеното нарушение и да ръководят постъпките си.

Чл.38. За административни нарушения, извършени от малолетни лица, които не са навършили 14 години, непълнолетни от 14 до 16 години и поставени под пълно запрещение, отговарят съответно родителите, попечителите или настойниците.

**ДОПЪЛНИТЕЛНИ РАЗПОРЕДБИ**

§ 1 . По смисъла на тази наредба ;

1. „Служебен абонамент “ е режим на платено паркиране върху определени от общината, фиксирани и обозначени за тази цел места, на улици, площади и паркинги общинска собственост на пътни превозни средства на физически или юридически лица на основание сключени от същите лица договори за временно и възмездно ползване на съответните паркинг – места с Община Левски.

2. „Централна градска част” на гр.Левски е пространството, оградено от улиците: „Ал.Стамболийски”, „Хан Аспарух”, „Кр.Попов”, „Кирил и Методий”, „С.Румянцев”, „В.Левски”, „П.Яворов”, „Хр.Смирненски”, „Ал.Стамболийски”.

3. „Генерален план за организацията на движението в гр. Левски” – е подробна карта на гр. Левски с обозначени пътни знаци, пешеходни пътеки, места за паркиране, и друга хоризонтална маркировка и вертикална сигнализация.

4. "Маловажен случай" е този, при който извършеното нарушение от физическо лице или неизпълнение на задължение от едноличен търговец или юридическо лице към държавата или община, с оглед на липсата или незначителността на вредните последици или с оглед на други смекчаващи обстоятелства, представлява по-ниска степен на обществена опасност в сравнение с обикновените случаи на нарушение или на неизпълнение на задължение от съответния вид.

5. "Явно маловажен случай" на нарушение е налице, когато деянието разкрива явно незначителна степен на обществена опасност.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 2 В шест месечен срок от влизане в сила на наредбата, оторизирани длъжностни лица от кмета на общината да извършат проверка и премахнат всички поставени в нарушение на действащите норми напречни неравности и предпазни ограждения.

§ 3 Кметът на общината изготвя и издава предвидените в настоящата наредба нарочни заповеди в двумесечен срок от приемането на настоящата наредба.

§ 4 Общинският съвет на Община Левски приема всички необходими мерки за по - ефективното прилагане на настоящата наредба чрез свои допълнителни решения в тримесечен срок.

§ 5 До издаването на заповедите по §3 и приемането на решенията по §4 заварените процедури, режими, такси и други запазват действието си.